Predkladacia správa

          	Ministerstvo spravodlivosti Slovenskej republiky predkladá na rokovanie vlády Slovenskej republiky nelegislatívny materiál s názvom Návrh na zmenu a doplnenie uznesenia vlády č. 132 zo 14. februára 2001 k návrhu na ratifikáciu Dohovoru o právomoci, rozhodnom práve, uznávaní a výkone a spolupráci v oblasti rodičovských práv a povinností a opatrení na ochranu dieťaťa z 19. októbra 1996 podpísaného Slovenskou republikou v Haagu 1. júna 1999  ako iniciatívny materiál.

          	Vláda Slovenskej republiky uznesením č. 132 zo dňa 14. februára 2001 vyjadrila súhlas s ratifikáciou Dohovoru o právomoci, rozhodnom práve, uznávaní a výkone a spolupráci v oblasti rodičovských práv a povinností a opatrení na ochranu dieťaťa z 19. októbra 1996 (ozn. č. 344/2002 Z. z.), (ďalej len „dohovor“). 
 
          	Vláda Slovenskej republiky súčasne v uznesení určila Ministerstvo spravodlivosti Slovenskej republiky ako ústredný orgán podľa čl. 29 dohovoru (bod B.1.),  Ministerstvo práce, sociálnych vecí a rodiny Slovenskej republiky ako orgán na vykonávanie čl. 33 dohovoru (bod B.2.) a Centrum pre medzinárodnoprávnu ochranu detí a mládeže ako orgán na vydávanie osvedčení podľa čl. 40 Dohovoru. Vláda Slovenskej republiky uložila ministrovi spravodlivosti Slovenskej republiky požiadať ministra zahraničných vecí a európskych záležitostí Slovenskej republiky oznámiť určenie orgánov podľa bodu B.1., B.2. a B.3. tohto uznesenia Stálemu byru Haagskej konferencie medzinárodného práva súkromného  (ďalej len „HKMPS“) podľa čl. 45 ods. 1 dohovoru.
 
          	Pôvodné oznámenie určenia orgánov bolo zaslané spolu s ratifikačnými listinami k dohovoru, ktoré boli uložené na Ministerstve zahraničných vecí Holandského kráľovstva, depozitára dohovoru, 21. septembra 2001.   
      
          	Od nadobudnutia platnosti dohovoru pre Slovenskú republiku 1. januára 2002 prax s vykonávaním dohovoru ukázala, že pôvodné určenie ústredného orgánu podľa čl. 29 dohovoru, ktorým je v súčasnosti Ministerstvo spravodlivosti Slovenskej republiky, je nevyhovujúce. Ukázalo sa, že ťažiskom spolupráce ústredných orgánov dohovoru sú aspekty sociálnoprávnej ochrany detí, ktoré vo svojej kompetencii má Centrum pre medzinárodnoprávnu ochranu detí a mládeže (ďalej len „centrum“) a nie ministerstvo, ktoré potom žiadosti odstupuje na vybavenie centru. Aj vzhľadom na budúce administratívne úlohy, ktoré budú  centru vyplývať z Nariadenia Rady (ES) č. 2201/2003 o právomoci a uznávaní a výkone rozsudkov v manželských veciach a vo veciach rodičovských práv a povinností, na ktorého prepracovanom znení v súčasnosti Európska komisia pracuje, bude účinnejšie, aby ústredným orgánom pre tieto úlohy bolo centrum. So zmenou určenia ústredných orgánov vyjadril súhlas pán minister práce, sociálnych vecí a rodiny SR listom číslo 16653/2016-M_OSSODR zo dňa 12. októbra 2016. 

          	Súčasne sa navrhuje určiť Ministerstvo spravodlivosti Slovenskej republiky ako orgán na vykonávanie čl. 8 a 9 dohovoru. Článok 44 dohovoru umožňuje takéto špecifické určenie a určenie ministerstva spravodlivosti je opodstatnené obsahom ustanovení čl. 8 a 9. Tieto ustanovenia sa týkajú odovzdávania a prevzatia právomoci vo veci starostlivosti o maloletého medzi súdmi zmluvných štátov a v týchto prípadoch je komunikácia súdov navzájom prostredníctvom ministerstva spravodlivosti účelná. 

          	Zmluvnými stranami uvedeného dohovoru je v súčasnosti už 46 štátov  (vrátane všetkých členských štátov EÚ) a ich počet priebežne narastá. Zmluvné štáty dohovoru sú povinné nahlasovať Stálemu byru zmeny určenia ústredných orgánov dohovoru, ktoré ich zverejňuje na webovom sídle HKMPS pre potreby  príslušných orgánov zmluvných štátov dohovoru. 
 
          	Na základe uvedeného sa navrhuje zmeniť a doplniť  určenie orgánov na vykonávanie dohovoru uvedených v uznesení  vlády SR č. 132 zo 14. februára 2001.  
 
         	Úlohu Ministerstvo spravodlivosti Slovenskej republiky eviduje ako gestor.
  
           	Predložená zmena a doplnenie určenia orgánov nebude mať žiadny  vplyv zo sledovaných vybraných vplyvov podľa doložky vybraných vplyvov. 

Materiál bol predmetom riadneho pripomienkového konania a na rokovanie vlády Slovenskej republiky sa predkladá bez rozporov.